Document ID: 32005D0439

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Ιουνίου 2005
για την τροποποίηση της απόφασης 2005/131/ΕΚ όσον αφορά τη χρηματοδοτική ενίσχυση για ένα κοινοτικό εργαστήριο αναφοράς στον τομέα της δημόσιας υγείας όσον αφορά τα κτηνιατρικά θέματα (βιολογικοί κίνδυνοι) στο Ηνωμένο Βασίλειο για το 2005
[κοινοποιηθείσα υπό τον αριθμό Ε(2005) 1711]
(Το κείμενο στην αγγλική γλώσσα είναι το μόνο αυθεντικό)
(2005/439/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/EOK του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 28 παράγραφος 2,
Εκτιμώντας τα ακόλουθα:
(1)
Η απόφαση 2005/131/ΕΚ της Επιτροπής, της 7ης Φεβρουαρίου 2005, σχετικά με την κοινοτική χρηματοδοτική ενίσχυση για τη λειτουργία ορισμένων κοινοτικών εργαστηρίων αναφοράς στον τομέα της δημόσιας υγείας όσον αφορά τα κτηνιατρικά θέματα (βιολογικοί κίνδυνοι) για το 2005 (2) τους παρέχει κοινοτική χρηματοδοτική ενίσχυση προκειμένου να διεκπεραιώσουν ορισμένες αρμοδιότητες και καθήκοντα.
(2)
Στις 28 Ιανουαρίου 2005, μια ομάδα εμπειρογνωμόνων της Ευρωπαϊκής Ένωσης, υπό την προεδρία του κοινοτικού εργαστηρίου αναφοράς για τις ΜΣΕ (ΚΕΑ), επιβεβαίωσε την ανίχνευση σπογγώδους εγκεφαλοπάθειας των βοοειδών (ΣΕΒ) σε μια αίγα που εσφάγη στη Γαλλία. Πρόκειται για το πρώτο κρούσμα ΣΕΒ σε μικρό μηρυκαστικό υπό φυσικές συνθήκες.
(3)
Στη δήλωσή της, της 28ης Ιανουαρίου 2005, η επιστημονική ομάδα για τους βιολογικούς κινδύνους της Ευρωπαϊκής Αρχής για την Ασφάλεια των Τροφίμων (ΕΑΑΤ) τόνισε ότι η σημασία αυτής της μεμονωμένης περίπτωσης μόλυνσης μιας αίγας στη Γαλλία από ΣΕΒ πρέπει να αξιολογηθεί. Σε αυτό το πλαίσιο, η ΕΑΑΤ επισήμανε ότι τα αποτελέσματα που θα προκύψουν από την αυξημένη παρακολούθηση της ΣΕΒ στις αίγες έχουν μεγάλη σημασία. Σε απάντηση, ο κανονισμός (ΕΚ) αριθ. 214/2005 της Επιτροπής (3) εισήγαγε ένα νέο πρόγραμμα για την παρακολούθηση της ΣΕΒ στα αιγοειδή, αρχίζοντας από τις 11 Φεβρουαρίου 2005. Σύμφωνα με το νέο αυτό πρόγραμμα παρακολούθησης, αυξάνονται κατά πολύ οι αριθμοί των αιγοειδών που σφάζονται υγιή και που πεθαίνουν στο αγρόκτημα, τα οποία πρέπει να ελέγχονται.
(4)
Ο κανονισμός (ΕΚ) αριθ. 36/2005 της Επιτροπής, της 12ης Ιανουαρίου 2005, για την τροποποίηση των παραρτημάτων ΙΙΙ και Χ του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά την επιδημιολογική παρακολούθηση των μεταδοτικών σπογγωδών εγκεφαλοπαθειών στα βοοειδή και στα αιγοπρόβατα (4) εισήγαγε μια στρατηγική προκειμένου να ερευνηθεί η πιθανή παρουσία σπογγώδους εγκεφαλοπάθειας των βοοειδών (ΣΕΒ) σε μικρά μηρυκαστικά. Η στρατηγική περιλαμβάνει αρχικά την εφαρμογή μιας μεθόδου ελέγχου όλων των επιβεβαιωμένων κρουσμάτων ΜΣΕ σε μικρά μηρυκαστικά στο επίπεδο των εθνικών εργαστηρίων αναφοράς. Ακολουθεί μια δοκιμή δακτυλίου με τουλάχιστον τρεις διαφορετικές μεθόδους σε επιλεγμένα εργαστήρια υπό την εποπτεία του κοινοτικού εργαστηρίου αναφοράς για τις ΜΣΕ (ΚΕΑ), η οποία πρέπει να διεξάγεται για όλα τα κρούσματα για τα οποία η πρώτη δοκιμή ανίχνευσης δε μπορούσε να αποκλείσει τη ΣΕΒ. Τέλος, αν χρειάζεται επιβεβαίωση το αποτέλεσμα των μεθόδων προσδιορισμού της μοριακής δομής, απαιτείται ο προσδιορισμός του στελέχους ποντικών. Η κοινοτική ενίσχυση θα καλύπτει όλες τις δαπάνες της δοκιμής δακτυλίου και του προσδιορισμού του στελέχους ποντικών.
(5)
Κατόπιν αιτήσεως της Επιτροπής, αυτός ο συντονιστικός ρόλος του ΚΕΑ για τη δοκιμή δακτυλίου και τον προσδιορισμό του στελέχους ποντικών που διενεργήθηκαν σε διαφορετικά εργαστήρια συμπεριελήφθη στα προγράμματα εργασίας για το 2005.
(6)
Συνεπώς, η κοινοτική χρηματοδοτική ενίσχυση στο ετήσιο πρόγραμμα εργασίας του ΚΕΑ πρέπει να αυξηθεί προκειμένου να καλύψει τις συμπληρωματικές δαπάνες για τη δοκιμή δακτυλίου και τον προσδιορισμό του στελέχους ποντικών.
(7)
Η απόφαση 2005/131/ΕΚ πρέπει να τροποποιηθεί αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 5 παράγραφος 1 της απόφασης 2005/131/ΕΚ αντικαθίσταται από το ακόλουθο κείμενο:
«1. Η Κοινότητα χορηγεί χρηματοδοτική ενίσχυση στο Ηνωμένο Βασίλειο για τις αρμοδιότητες και τα καθήκοντα που προβλέπονται στο παράρτημα X κεφάλαιο B του κανονισμού (ΕΚ) αριθ. 999/2001 τα οποία πρέπει να διεκπεραιώσει το Veterinary Laboratories Agency, Addlestone, Ηνωμένο Βασίλειο, για τον έλεγχο των μεταδοτικών σπογγωδών εγκεφαλοπαθειών.
Για την περίοδο από την 1η Ιανουαρίου έως τις 31 Δεκεμβρίου 2005, η εν λόγω χρηματοδοτική ενίσχυση δεν υπερβαίνει το ποσό των 810 500 ευρώ.»
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 13 Ιουνίου 2005.

Labels: 7
0
18
15